Deyil (Növrəs İman)
Ağlaram yolunda, şəhri-Lənkəran, 
Bu el qürbət eldi, bizim el deyil.
Yaz fəsli olanda, çox olar baran, 
Car olur çeşmimdən sel o sel deyil.

Bülbüləm, bağımda güllər bitməmiş, 
Rəhm eylə, tabıstan fəsli ötməmiş, 
Bir qərib cavanam, kama yetməmiş, 
Axtarıram gedəm, yol o yol deyil.

Sahibi-əvvəlim, həm axırımsan, 
Natiqi-ənbiya, hökmü dərinsən,
İnsü cinn ağası, bəhrü bərimsən, 
Görünür ki, İman sana qul deyil!?

XX əsrin qoşmaları